કચવાતા મને વિજયભાઈએ ભારત ભૂષણ અને મીનાકુમારીને કરારબદ્ધ કર્યાં. એ દિવસોમાં મીનાકુમારી ટાઈફોઈડમાંથી સાજી થઈને મહાબળેશ્વર હવાફેર માટે ગયેલી. લો-બજેટની આ ફિલ્મ પૂરી કરવાની વિજયભાઈને ભારે ઉતાવળ હતી. એવામાં મીનાકુમારીને અકસ્માત નડ્યો. હાથ ભાંગ્યો. ઈજા વકરતાં ગેંગ્રીન થયું (સડો આગળ વધવા લાગ્યો). સમયસર ઑપરેશન ન થયું હોત તો એક હાથ કાપવા પડ્યો હોત. મીનાએ મહાબળેશ્વરથી વિજય ભટ્ટને વીનવણીના ડઝનબંધ સંદેશા મોકલ્યા કે પ્લીઝ, મને તમારી ફિલ્મમાંથી કાઢી નહીં નાખતા. મારી કારકિર્દી અકાળે ખતમ થઈ જશે. મને કામની તાકીદે જરૂર છે.